分題得雪浪齋石
作者：劉學箕
朝代：宋

paragraphs: 四海廣大萬山立，奇怪崷崒幾巗石。
棄而違者庸有之，愛樂每恨沙土蝕。
忽然一旦獲所遇，刮垢磨光呈美質。
騷人諷誦脫諸口，世寶不減和氏璧。
東坡居士豈好奇，偶爾得之心良怡。
巨盆沃以清漣漪，脈絡雪浪縱橫施。
平生我屢哦此詩，恨不見石心飛馳。
何人志古墨寫跡，剡藤染就貼東壁。
似是而非不可知，誦詩對畫長嗟咨。